Un nou partid progresist de stânga, Demos, Partidul Democrației și Solidarității, s-a lansat astăzi în mod oficial. Demos e primul partid care și-a asumat o cauză feministă încă din prima zi în care și-a prezentat conducerea, prin respectarea principiului cotelor de gen: patru femei și patru bărbați au fost prezenți în spatele microfonului în sala de lansare. Partidul se dorește a fi o alternativă la partidele tradiționale, mai ales la PSD, pe care secretarul general al Demos, Claudiu Crăciun, l-a catalogat drept „antidemocratic’’.

„Partidul Demos este brațul politic al platformei civice lansate în urmă cu doi ani, un grup cetățenesc care numără aproximativ 800 de membri și care este prezent în peste 10 orașe din țară și diaspora. Membrii partidului sunt oameni noi în politică, cu experiență profesională solidă și cu implicare puternică, atât în construcții comunitare, cât și în societatea civilă, mediul cultural sau academic. Demos este un partid care își asumă valorile și principiile stângii progresiste europene’’, scrie în comunicatul de lansare.

Ce-și propune Demos?

Lansarea a avut loc în spațiul comunitar „La firul ierbii’’, pe Splaiul Unirii, moment în care au fost prezentate conducerea partidului și principalele teme de interes: „reducerea sărăciei, inegalităţilor şi privilegiilor ce macină societatea din interior şi o condamnă la instabilitate şi subdezvoltare’’.

Partidul aduce figuri noi pe scena publică și niciun membru Demos nu a mai făcut politică înainte, după cum a afirmat Oana Băluță, care face parte din consiliul executiv al Demos.

Structura de conducere este formată din doi purtători de cuvânt care îndeplinesc rolul de co-președinte, Diana Mărgărit și Claudiu Turcuș, un consiliu executiv format din trei femei și trei bărbați, un secretar general - Claudiu Crăciun - și o comisie de etică.

Ce aduce nou și cu ce se diferențiază de celelalte partide?

În timpul conferinței de lansare, au fost adresate mai multe întrebări, prin care presa a vrut să înțeleagă ce planuri are Demos pe termen scurt și lung. În primul rând, jurnaliștii au vrut să știe ce aduce partidul nou pe scena politică din România. Claudiu Crăciun susține că Demos e „primul partid de stânga care nu are legătură cu totalitarismul național-comunist” și că se vrea „o construcție de stânga europeană”.

Claudiu Crăciun, dreapta.

„Noi vrem o Europă puternică și unită, spre deosebire de alții din această țară care consideră că locul nostru nu este în Europa. O să ne luptăm cu acești oameni, ca România să fie parte din această Europă. Boicotăm referendumul pentru familie, dar vom trimite observatori, ca să se desfășoare corect”, a mai precizat Claudiu Crăciun, secretarul general al partidului.

Claudiu Turcuș spune că, spre deosebire de celelalte partide ce populează scena politică autohtonă, Demos propune dezvoltarea statului social.

„Toate partidele propun dezvoltări ale unor segmente de populație, neglijând categorii întregi de cetățeni. Viziunea noastră este incluzivă și cu adevărat de stânga”, a mai spus purtătorul de cuvând al partidului.

Va fi Demos un adversar al PSD-ului?

De asemenea, mulți se întreabă, probabil, dacă Demos va acționa ca un rival al PSD-ului, care la rândul lui pretinde că-i un partid de stânga. Drept răspuns la această curiozitate, Claudiu Crăciun a acuzat PSD că nu este un partid modern, ci unul „a cărui singură vocație este accesul la resurse publice” și care nu tratează statul și administrația „cu respectul cuvenit”.

„PSD-ul este cel mai puternic partid al tranziției, așa că are și cea mai mare responsabilitate pentru dezastrele din această tranziție. Noi nu putem să îl considerăm nici modern, nici de stânga. Iar în ultimul timp, calea pe care a luat-o PSD este antidemocratică. Tratează cu brutalitate și violență cetățenii care își exercită drepturile în stradă, este antidemocratic pentru că atacă în fiecare zi societatea civilă și adversarii politici, spunând că sunt trădători și plătiți de afară. Este antidemocratic pentru că a pătruns în toate instituțiile publice, făcându-le prizoniere. În loc să guverneze pentru cetățeni, pune mâna la inimă și spune că este patriot, că este creștin (…) Locul PSD-ului este la muzeul tranziției”, a completat Claudiu Crăciun.

Am vrut să aflu și dacă modelul de organizare al partidului, cel al respectării cotelor de gen, va fi promovat la nivelul întregii țări, ca politică națională. Aici mi-a răspuns Oana Băluță, membră a consiliului executiv:

„Reprezentarea de gen este un principiu constitutiv pentru noi. Nu doar reprezentarea de gen, ci și echilibrul de gen și egalitatea de gen. Avem o abordare transversală egalității de gen în programul nostru, iar reprezentarea de gen ne-am asumat-o ca proiect intern și se reflectă în construcția conducerii de partid. Noi nu credem că reprezentarea de gen poate fi separată de profesionalism, deși percepția în spațiul public arată că ar fi într-o relație de antagonism, nu este așa’’, a explicat Oana Băluță.